افشاں شفقت:

امام حسن کی ذاتِ اقدس امت مسلمہ کیلئے یکجہتی کا درس دیتی ہے

جشن ولادت باسعادت امام حسنؑ کی مناسبت سے منعقدہ تنظیمی نشست سے خطاب کرتے ہوئے اصغریہ آرگنائزیشن شعبہ خواتین کی مرکزی صدر نے کہا کہ مولا امام حسنؑ کی سیرت امن و بیداری کا درس دیتی ہے، آپؑ کے علم، حلم، جلالت اور کرامت میں عکس رسول اکرمؐ واضح طور پر نظر آتا ہے۔

خبر کا کوڈ: ۴۲۸۵۱۶

تاریخ: ۱۲ شهريور ۲۰۱۷ - ۲۳:۳۳

رسا نیوز ایجنسی کی رپورٹ کے مطابق،  اصغریہ آرگنائزیشن پاکستان شعبہ خواتین کی مرکزی صدر سیدہ افشاں شفقت نے کہا ہے کہ نواسہ رسول سیدنا امام حسن علیہ السلام کی ذاتِ اقدس امت مسلمہ کیلئے یکجہتی کا درس دیتی ہے، غرباء مساکین اور بھوکوں کو کھانا کھلانے والوں نے مدینہ منورہ میں سیدنا امام حسنؑ کے تاریخی دسترخوان کی مثال کو زندہ کرکے حبِ اہلبیتؑ کا ثبوت دیا ہے۔ حیدرآباد میں جشن ولادت باسعادت حضرت امام حسنؑ کی مناسبت سے منعقدہ تنظیمی نشست سے خطاب کرتے ہوئے افشاں شفقت نے کہا کہ مولا امام حسنؑ کی سیرت امن و بیداری کا درس دیتی ہے، امام حسنؑ جوانان جنت کے سردار ہیں، آپ کے علم، حلم، جلالت اور کرامت میں عکس رسول اکرمؐ واضح طور پر نظر آتا ہے۔ انہوں نے کہا کہ آپؑ وارث علیؑ و نبیؐ ہونے کے ناطے مولا علیؑ کے بعد امامت کا درجہ رکھتے ہیں، آپ نے جس انداز میں ظاہری زندگی بسر فرمائی، امن و اخوت اور صلح و محبت کی لاثانی روایات قائم کیں، ان سے سیرت رسولؐ کی عکاسی ہوتی ہے۔ افشاں شفقت نے مزید کہا کہ حضرت امام حسنؑ فضائل و کمالات کی انتہائی اعلیٰ منزلوں پر فائز تھے، عفو و بخشش نیز غریبوں اور ناداروں کی مدد کرنا آپکی ایسی خصوصیات تھیں، جو زبان زد خاص و عام تھیں، آپؑ ناصرف غریبوں، مسکینوں، ناداروں اور حاجت مندوں کی حاجت روائی اور مدد فرماتے، بلکہ جو درد مند آپ سے آکر اپنی مشکلات و پریشانیاں بیان کرتا، آپؑ اس کی دلجوئی کرتے اور اس کے مسائل و مشکلات حل فرماتے۔ /۹۸۸/ ن۹۴۰